मैं उठी, मुँह धोया, चाय बनाई और चाय का कप लेकर छत पर टहलकर अपने को सामान्य करने की कोशिश की, ठंडी-ठंडी हवा चल रही थी। मैं कमरे में आ गयी और दरवाजा बंदकर बिस्तर पर सीधी लेट गई। वह बच्चा अभी भी टाँड़ पर बैठा था। छत पर निगाहें टिकाए पता नहीं क्या-क्या सोच रही थी मैं कि अचानक लोहे के छल्लों में बैठे तीनों बच्चों पर बारी-बारी से नज़र पड़ी........ मन एकदम हल्का हो गया। परदे की राड पर कोने में गौरैया बैठी थी, दूसरी रोशनदान पर। एक बार मन में आया चोट वाले बच्चे को उठाकर देखूं पर हिम्मत नहीं पड़ी। पता नहीं इसी उधेड़बुन में कब सो गई। सुबह 7 से 10 की मीटिंग में ड्यूटी थी।